Tifħir lis-Sultan tad-dinja Għannu lill-Mulej għanja ġdida; għannu lill-Mulej fl-art kollha! Għannu lill-Mulej, bierku ismu! Ħabbru minn jum għal ieħor is-salvazzjoni tiegħu. Xandru fost il-ġnus is-sebħ tiegħu, fost il-popli kollha l-għeġubijiet tiegħu. Għax kbir il-Mulej, ta' min ifaħħru ħafna, tal-biża' aktar mill-allat kollha. Għax kollha frugħa l-allat tal-popli; Jaħweh hu li għamel is-smewwiet! Ġmiel u sebħ huma quddiemu, qawwa u sbuħija fis-santwarju tiegħu. Agħtu lill-Mulej, familji tal-popli, agħtu lill-Mulej sebħ u qawwa; agħtu lill-Mulej is-sebħ ta' ismu! Ġibulu l-offerti, u idħlu fil-btieħi tat-tempju tiegħu; inxteħtu quddiem il-Mulej b'tiżjin qaddis; triegħdu quddiemu, nies kollha tal-art! Għidu fost il-ġnus: "Il-Mulej isaltan!" Hu jżomm sħiħa d-dinja biex qatt ma titħarrek; hu li jiġġudika l-popli bis-sewwa. Ħa jifirħu s-smewwiet u tithenna l-art, ħa jħabbat il-baħar u kulma fih, ħa jifraħ ir-raba' u kulma fih, u jgħannu bil-ferħ is-siġar kollha tal-bosk quddiem il-Mulej, għax ġej, għax ġej biex jagħmel ħaqq mill-art. Hu jagħmel ħaqq mid-dinja bil-ġustizzja, u mill-popli bis-sewwa tiegħu.